SL Uradni list Evropske unije C 195/26

Mnenje strokovne skupine za promet, energijo infrastrukturo in informacijsko družbo o predlogu direktive Evropskega parlamenta in Sveta o spodbujanju čistih vozil za cestni promet

COM(2005) 634 konč. — 2005/0283 (COD)

(2006/C 195/07)

Svet je 1. marca 2006 sklenil, da v skladu s členom 175 (1) Pogodbe o ustanovitvi Evropske skupnosti Evropski ekonomsko-socialni odbor zaprosi za mnenje o zgoraj omenjenem dokumentu.

Strokovna skupina za promet, energijo, infrastrukturo in informacijsko družbo, zadolžena za pripravo dela na tem področju, je mnenje sprejela 2. maja 2006. Poročevalec je bil RANOCCHIARI.

Evropski ekonomsko-socialni odbor je mnenje sprejel na 427. plenarnem zasedanju 17. in 18. maja 2006 (seja z dne 17.maja) s 137 glasovi za, 1 glasom proti in 4 vzdržanimi glasovi.

1. Sklepi in priporočila

1.1 Več kot 75 % prebivalstva Evropske unije živi v mestnih območjih. Mestni promet zato predstavlja zelo visok odstotek celotnega obsega prometa ter vpliva na dejavnike, ki določajo kakovost zraka (ogljikov monoksid, ogljikovodiki, dušikovi oksidi, delci, predhodniki ozona), in torej na onesnaževanje ter prav tako na podnebne spremembe (emisije CO2).

1.2 Tako na evropski kot mednarodni ravni so si v zadnjih letih sledili različni zakonodajni ukrepi in raziskovalne dejavnosti, katerih glavni namen je bil izboljšanje energetske učinkovitosti, zmanjšanje emisij škodljivih snovi ter odvisnosti od nafte.

1.3 S predpisi za zmanjševanje emisij vozil, znanimi kot standardi „Euro“, so se v zadnjih 25 letih emisije škodljivih snovi, ki jih povzroča cestni promet, občutno zmanjšale.

1.4 Poleg tega je s pomočjo modelov kot je CAFE (Clean Air for Europe — Čisti zrak za Evropo, 2005) možno načrtovati znižanje ravni onesnaženja za dodatnih 5 % do leta 2020.

1.5 Cilj obravnavane direktive je spodbujanje trajnostnega mestnega okolja: predlog predvideva vzpostavitev voznega parka „čistih“ težkih vozil, ki bodo varčnejša z energijo in ki bodo proizvajala manj emisij škodljivih snovi.

1.6 Javni organi bodo morali zagotoviti kvoto 25 % letnih naročil težkih vozil s težo nad 3,5 ton, za čista vozila. Predlog Komisije poleg tega predvideva možnost razširitve te obveze na druge kategorije vozil, ki jih naročajo javni organi.

1.7 Pravočasno izvajanje direktive bi ob začetnih naložbah javnih organov spodbudilo hiter razvoj ter široko uvedbo okolju prijaznih tehnologij.

1.8 Številnim občinskim upravam, ki so prisiljene uveljavljati omejitve na področju prometa, bi direktiva, če bi bila sprejeta, nudila alternativno rešitev, ki bi omogočala doseganje pozitivnih rezultatov z ekološkega, družbenega in gospodarskega vidika.

1.9 Mesta kot Pariz, Montpellier, Frankfurt, Helsinki in nekatera druga mesta, ki so investirala v čista vozila (avtobuse ali vozila za odvoz smeti s pogonom na naravni plin), so dosegla pomembne rezultate ter nadaljujejo z nabavo dodatnih vozil za razširitev svojega voznega parka.

1.10 Hitrejše ukrepanje, raznovrstna prizadevanja in delovanje na različnih ravneh za zmanjšanje celotnega vpliva na okolje (standardi Euro za nadzor emisij vozil, ukrepi za izboljšanje energetske učinkovitosti ter varnosti glede oskrbe z energijo in energetskih virov) lahko družbi prinesejo le koristi ter omogočijo tehnološki in gospodarski napredek.

1.11 EESO zato upa, da bo direktiva sprejeta še v letu 2006 in da bo tako dopolnila ukrepe Evropske skupnosti, ki so že sprejeti, in tiste, ki so v fazi priprave ali sprejetja.

2. Razlogi in zakonodajno ozadje

2.1 Komisija je 21. decembra 2003 predstavila predlog direktive o spodbujanju čistih vozil za cestni promet (1) (pravna podlaga: člen 175(1) PES, postopek soodločanja).

2.2 Glavni cilji direktive so: — zmanjšanje emisij škodljivih snovi, ki jih proizvaja prevozni sektor — spodbujanje trga čistih vozil za vozila s težo nad 3,5t.

2.3 Direktiva javne organe zavezuje, da pri letnem naročilu težkih vozil s težo nad 3,5t zagotovijo minimalno kvoto za vozila, ki bodo v skladu s standardom učinkovitosti „do okolja bolj prijaznega vozila“. Minimalna določena kvota je 25 % in se nanaša na zamenjavo težkih vozil, ki naj bi omogočila postopno uvedbo okoljskih meril v postopek za naročila ter javne organe in industrijo pripravila na možno razširitev takih zahtev na druge kategorije vozil.

2.4 Dolgoročno bo direktiva z ekonomijo obsega, znižanjem stroškov ter širšo uvedbo okolju bolj prijaznih tehnologij za vozila pripeljala do izboljšanja okoljske učinkovitosti celotnega voznega parka.

3. Definicije in obrazložitve

3.1 Težka vozila, ki so predmet direktive, so vozila s težo nad 3,5 t, kot so avtobusi in gospodarska vozila (npr. vozilo za odvoz smeti).

3.2 „Čisto vozilo“ pomeni okolju bolj prijazno vozilo v skladu s standardom „EEV“ (Enhanced Environmentally-Friendly Vehicle) (2), ki določa stroge mejne vrednosti za emisije CO2 ter škodljive emisije ogljikovega monoksida, dušikovih oksidov, delcev ter predhodnikov ozona: CO (g/kWh) HC (g/kWh) NOx (g/kWh) PM (g/kWh) FUMO (m-1) 1,5 0,25 2,0 0,02 0,15

3.3 Države članice se je zmeraj spodbujalo k vpeljavi davčnih olajšav za vozila, za katera veljajo strožje mejne vrednosti emisij glede na standard Euro 4, ki je trenutno v veljavi (3), da bi se spodbujal dostop na trg čistejših in učinkovitejših vozil.

3.4 Javni organi, ki jim je namenjena direktiva, so državni, regionalni ali lokalni organi, osebe javnega prava, javna podjetja ali prevozna podjetja, ki jih z javnimi organi vežejo pogodbe za izvajanje prevoznih storitev.

3.5 Obveznost glede zagotovitve minimalne kvote letnih naročil za čista vozila velja za nakup in lizing težkih vozil.

3.6 Spodbujanje vozil EEV je ravno tako v skladu z nedavnim predlogom direktive Komisije o obdavčitvi osebnih avtomobilov (4): ta direktiva naj bi delno temeljila na emisijah CO2, njen cilj pa naj bi bil spodbujanje nakupa čistejših in učinkovitejših vozil z energetskega vidika, kot so vozila na biogoriva, naravni plin, utekočinjeni naftni plin (GPL) in vozila z električnim ali hibridnim pogonskim sklopom.

3.7 Povečanje porabe biogoriv je eden od ciljev Akcijskega načrta za biomaso (5), ki ga je pred nedavnim sprejela Komisija, spodbuja pa ga tudi poznejše Sporočilo Komisije o strategiji EU za biogoriva (6).

3.8 Predlog sodi torej v široki okvir ukrepov, namenjenih boju proti stalnemu povečevanju emisij toplogrednih plinov, ki ogrožajo izpolnjevanje ciljev Skupnosti, povezanih s podnebnimi spremembami, soočanju s pojavom vse večjega lokalnega onesnaženja zaradi emisij izpušnih plinov, ki negativno vplivajo na zdravje državljanov, ter soočanju z vprašanjem energetske učinkovitosti goriv, ki še zmeraj pogojuje močno odvisnost Evrope od nafte.

3.9 Zelena knjiga Komisije o zanesljivosti oskrbe z energijo (7) analizira vprašanja, povezana z rastjo prevoznega sektorja, visoko porabo energije, emisijami CO2 ter odvisnostjo od nafte. Namen zelene knjige je opredeliti ukrepe, ki bi lahko vplivali na povpraševanje po alternativnih tehnologijah in gorivih ter tako spodbujali uvedbo generacije čistih vozil. Taka vprašanja obravnava Bela knjiga Komisije o evropski prometni politiki za leto 2010 (8).

3.10 Sporočilo o alternativnih gorivih za cestni promet (9) ter kasnejša Direktiva o spodbujanju uporabe biogoriv (10) zastopata stališče, da uporaba raznovrstnih energetskih virov nudi učinkovito rešitev za zmanjšanje odvisnosti od nafte, zmanjšanje emisij CO2 ter lokalnega onesnaževanja.

3.11 Pregled 2005 strategije trajnostnega razvoja EU (11) obravnava vidike, povezane s podnebnimi spremembami. Ta strategija izrecno predlaga razvoj trga čistejših vozil v okviru programa za upravljanje prometa v mestnih območjih, ki vključuje spodbujanje „eko-inovacij“ in uradno priporoča sprejetje „čistih“ avtobusov.

3.12 Zelena knjiga o energetski učinkovitosti (12) predlaga konkretne ukrepe, med katerimi je uporaba javnih naročil za razvoj trga vozil, ki v primerjavi s klasičnimi vozili manj onesnažujejo okolje ter so energetsko učinkovitejša.

3.13 Proizvodnja in uporaba vozil, ki bodo bolj upoštevala mejne vrednosti atmosferskih onesnaževal, sta bistvena dejavnika pri prizadevanjih za dosego ciljev, ki jih je postavila evropska zakonodaja na tem področju (13).

3.14 Tematska strategija o onesnaževanju zraka (14), s katero želi Komisija poenotiti veljavne direktive na tem področju, znova poudarja potrebo po tem, da se javnim organom priporoči, da vsako leto pri naročilih vozil zagotovijo minimalno kvoto za čista in energetsko učinkovitejša vozila.

3.15 Evropski parlament se je zavzel za akcijski načrt Skupnosti za izboljšanje energetske učinkovitosti v prevoznem sektorju, pri čemer je zlasti poudaril pomen usmerjenih programov javnih naročil, katerih namen naj bi bil znižanje cen energetsko učinkovitih vozil, da bi ta postala konkurenčna vozilom, ki uporabljajo klasične tehnologije (15).

3.16 Evropski svet se je zavzel za ukrepe, usmerjene k vključevanju varstva okolja ter trajnostnega razvoja v prevozno politiko (16).

4. Splošne ugotovitve

4.1 Sprejetje tega predloga direktive bi pomenilo uvedbo vrste obveznih ukrepov v zvezi z javnimi naročili, katerih namen bi bil povečanje povpraševanja trga za tako imenovana „čista vozila“. Istočasno direktiva spodbuja vpeljavo čistih in energetsko učinkovitih vozil s pomočjo tehnološko nevtralnega pristopa, v skladu s priporočili držav članic (17).

4.2 Obveznost glede naročil težkih vozil s težo nad 3,5 t v primerjavi s prostovoljnimi sporazumi ali drugimi vrstami zakonodaje prinaša prednosti z vidika razmerja med stroški in koristmi, na ravni ekonomskih vidikov konkurenčnosti evropske industrije ter predvsem na okoljski ravni.

4.3 Kvota 25 % ustreza 10 % celotnega trga, kar je dovolj velik delež za vpliv na razvoj trga čistih vozil ter spodbuditev ekonomije obsega, pri čemer pa se ohrani sprejemljiva raven investicijskih stroškov.

4.4 V skladu z izvedenimi ocenami se predlog direktive nanaša na približno 52 000 vozil, od katerih je 17 000 avtobusov in 35 000 težkih gospodarskih vozil. Vpeljava 25 % čistih vozil bi pomenila pridobitev 13 000 vozil EEV letno. Javnim organom je v celoti prepuščena odločitev glede kvote in vrste vozil (avtobusi, vozila za odvoz smeti ali druga vozila), ki se naj zamenjajo.

4.5 Obveznost glede sistematičnega naročanja čistih vozil bi spodbudila razvoj avtomobilske industrije in zagotovila razširitev stabilnega trga za težka vozila v Evropi, s tem, da bi povečala njegovo konkurenčnost.

4.6 Mesta, kot so Pariz, Montpellier in Frankfurt ter nekatera druga mesta že razpolagajo z voznim parkom čistih vozil, ki ga nameravajo razširiti v skladu z doseženimi pozitivnimi rezultati na družbeno-gospodarskem področju.

4.7 Obvezna vpeljava določenega odstotka vozil EEV v vozni park težkih vozil nudi javnim upravam dodatno sredstvo za izpolnjevanje zahtev iz direktiv Skupnosti na področju kakovosti zraka.

4.8 Odstotek zamenjave, ki ga predlaga direktiva, bi omogočil hitro doseganje prvih rezultatov na področju kakovosti zraka (18), saj standardi za EEV občutno zmanjšujejo emisije HC, NOX in dizelskih trdnih delcev (PM).

4.9 Uporaba vozil EEV med drugim prispeva k zmanjšanju porabe goriv ter spodbujanju raziskav za doseganje vedno boljših rezultatov na področju okolja. Spodbujanje uporabe alternativnih goriv ter razvoj tehnologij za ravnanje z emisijami izpušnih plinov močno spodbujata rast avtomobilske industrije.

4.10 Če je povprečna življenjska doba težkih vozil, ki so predmet direktive, približno 15 let ter če predpostavljamo, da bo direktiva stopila v veljavo leta 2006, bodo imeli javni organi čas do leta 2030, da se jim poplačajo naložbe, dosežejo napredek na tehnološki ravni ter izboljšajo standarde učinkovitosti.

4.11 Hitro in odločno ukrepanje na področju spodbujanja čistih vozil bi imelo tudi družbene koristi, saj bi izboljšanje kakovosti zraka v mestnih središčih med drugim pomenilo tudi zmanjšanje pojava ali poslabšanja obolenj dihal, kar bi imelo pozitivne učinke na proračun za zdravstvo.

Bruselj, 17. maja 2006 Predsednica Evropskega ekonomsko-socialnega odbora Anne-Marie SIGMUND

(1) KOM(2005) 634 končno

(2) Direktiva 2005/55/ES, člen1 c) in riloga 1, točka 6.2.1.

(3) Direktiva 1998/69/ES.

(4) KOM(2005) 261končno z dne 5.7.2005.

(5) KOM(2005) 628 končno z dne 7.12.2005

(6) KOM(2006) 34 končno z dne 7.2.2006

(7) KOM(2000) 769.

(8) KOM(2001) 370.

(9) Direktiva 2003/30/ES.

(10) KOM(2001) 547: predvideva nadomestitev 20 % tradicionalnih goriv z alternativnimi gorivi do leta 2020.

(11) KOM(2005) 37.

(12) KOM(2005) 265.

(13) Direktiva 1996/62 o kakovosti zraka in hčerinske direktive: Direktiva 1999/30 o mejnih vrednostih žveplovega dioksida, dušikovega dioksida, delcev in svinca v zraku, Direktiva 2000/69 o mejnih vrednostih benzena in ogljikovega monoksida, direktiva 2002/3 o ciljih na področju vrednosti ozona.

(14) KOM(2005) 446 končno

(15) A5-0054/2001.

(16) Zasedanje Evropskega sveta v Helsinkih (1999) in zasedanje Evropskega sveta v Göteborgu (2001).

(17) V skladu s prednostnimi nalogami, ki jih je v okviru lizbonske strategie določil Evropski svet na svojem zasedanju z dne 22. in 23. marca 2005.

(18) Mesto Montpellier je leta 1999 vpeljalo prve „čiste avtobuse“ na naravni plin. Po tridesetih mesecih so se emisije NOX zmanjšale za 50 %, dizelski trdni delci (PM) so skoraj popolnoma izginili, hrup pa se je zmanjšal za od 5 do 8 decibelov (podatki Agencije za okolje in upravljanje energije (Agence de l'environnement et de la maitrise de l'energie- ADEME), regionalna delegacije Languedoc-Roussillon).